Tago 5: ŝtonaj fungoj kaj komunumo Ardino
#000000
Post matenmanĝo, mi kun Miĥaela el „Gabi Tur“ vojaĝis al la loka vidindaĵo „Ŝtonaj Fungoj“ dek kilometrojn for de Kardĵali. La ŝtonoj estas vere amuzaj; foto ne transdonas la impreson — ili elvokas rideton, tiuj fungoj, ilia rozkolora surfaco ĝojigas. Samtempe aperas impreso, ke ili ne estas sufiĉe gardataj, ke iu povas facile damaĝi ilin — de la unua rigardo ŝajnas, ke unu puŝeto sufiĉas por faligi la strukturon.
#000003
Post la tagmezo okazis vojaĝo trans monta ĉeno al komunumo Ardino. En Ardino estas vere impresaj montoj, kontraste al ĉio, kion mi ĝis nun vidis en Rodopoj. Kelkloke la naturo similetas tiun en la Kurtata valo kaj aliaj partoj de Kaŭkazio.
#000004
La ĉefa vidindaĵo en ĉirkaŭaĵo de Ardino estas la antikva Diabla Ponto — otomana reuzo de la romia ponto. Imageble ĝi estis renovigita tiel ke turistoj ne risku fali de ĝi. La ponto estas belega kaj ligas nun unu neloĝatan flankon de la valo kaj la alian neloĝatan flankon de la valo — imageble antaŭe ĝi estis la ponto survoje al Ksanti (nun en Grekio) kaj pli suden. Ekzistas diversaj legendoj, kial ĝi nomiĝas tiel kaj krome ekzistas loka ŝatokupo pri trovado de vizaĝoj en la respeguliĝo de la ponto en la akvo. Spurojn de tiu sporto vi povas trovi mem per bildoŝerĉilo de Guglo, uzu „дяволския мост“.
#000005